Unión del Pueblo Navarro parlamentu-taldeari atxikitako foru parlamentari Begoña Ganuza Bernaola andreak idatziz erantzuteko galdera bat egin du "NUPen Medikuntzako gradua ezartzeari buruz” (PES-00118). Hona Nafarroako Gobernuko Osasuneko kontseilariaren informazioa:

Galdera idatziaren eskaeran Parlamentuan maiatzaren 17an egin nuen agerraldia aipatzen da; hartan, izan ere, honako hau adierazi nuen hitzez hitz: *“uste dugu Osasun Sistema Publikoak baduela modua NUPen, aurreikusi diren dimentsioekin, sortuko liratekeen ikasleak praktikaldian hartzeko, praktikaldian ari diren ikasleen kopuruak gora eginen bailuke”.*

Baieztapen horren aurrean, honako galdera hauek egiten dira, eta haiei erantzuna ematen saiatzen gara txosten honetan:

**Galdera: Kontuan hartuta zerbitzuak gainezka daudela, Nola antolatuko dira eta zein neurri hartzea pentsatu da?**

Ez gaude ados baieztatzen denean gaur egun osasun sistema publikoaren irakaskuntza-gaitasuna saturatuta dagoela egoiliarren eta ikasleen prestakuntzari dagokionez.

Ez da azterlanik egin zehazten dituenik graduko ikasleentzako irakaskuntza gaitasunaren irizpideak eta estandarrak, baina irakaskuntza-gaitasunaren kalkulura hurbil gaitezke kontuan hartzen badugu zein den gaur egun zerbitzu eta unitate klinikoetan dagoen profesionalen eta tutoreen kopurua, zeren eta faktore hori nagusia eta mugatzailea baita, ikasleak profesionalen tutoretza eta laguntza behar baitu.

Horri buruz dagoen arau bakarra Osasun Sistema Nazionaleko Giza Baliabideen Batzordeak onetsitako “Konfidentzialtasun protokoloa” da, zeina [EAOn](https://www.boe.es/diario_boe/txt.php?id=BOE-A-2017-1200) argitaratu baitzen 2017ko otsailaren 6an.[[1]](#endnote-1) Hartan ezartzen da bost direla, gehienez, gaixo berarekin aldi berean egon daitezkeen prestakuntzako profesionalak.

Gaur egun, Nafarroako Unibertsitateko medikuntzako ikasleek honako pasantia hauek izaten dituzte —hilabeteko iraupena du bakoitzak—:

**Nafarroako Unibertsitateko ikasleen guztizko
kopurua eta O-NOZen egindako pasantiak**

|  |  |  |
| --- | --- | --- |
| **Ikasturtea** | **Ikasleak** | **O-NOZen egindako pasantiak** |
| 3. maila | 211 | 211 |
| 4. maila | 196 | 368 |
| 5. maila | 203 | 241 |
| 6. maila | 201 | 366 |
| **Guztira** | **811** | **1.186** |

Medikuntzako Graduko pasantiek hilabeteko iraupena izaten dute, eta sei hileko irakaskuntza-aldi batean kontzentratzen dira; horregatik, postu (“aulki”) berean urtean 5,97 pasantia egiten dira batez beste.

Aipatutako pasantiez gainera, 3. mailako ikasleek 5 egunez errotazioak egiten dituzte, egunean 2 orduz, Mikrobiologian eta Anatomia Patologikoan, eta 4. mailako ikasle bakoitzak egunbeteko erditzeen mintegi bat egiten du Nafarroako Ospitaleguneko Ginekologia eta Obstetrizia Zerbitzuan.

Nafarroako Unibertsitateak bere ospitalea badaukanez, non ikasleek praktikaldiak egin ahal dituzten, Osasun Departamentuari egin izan dion eskaera da O-NOZeko zentroetan unibertsitate horren graduko ikasleen pasantien % 50 hartzea. Errealitatea da, ordea, O-NOZen egiten diren Nafarroako Unibertsitateko ikasleen pasantiek askogatik gainditzen dutela ehuneko hori (> % 75 dira), eta hori horrela da postu baliagarriak badaudenez, ikasleak direlako praktika desberdinak non egin nahi dituzten hautatzen dutenak.

2016-2017 ikasturtean, guztira 829 profesionalek eskaini zuten beren burua boluntario gisa Nafarroako Unibertsitateko Medikuntzako ikasleen prestakuntza praktikoan tutore irakasle gisa laguntzeko, eta guztien artean hilabeteko iraupena zuten 729 pasantia kliniko egin zituzten. Batez bestekoa, beraz, tutore bakoitzeko 0,9 pasantia izan zen.

**Nafarroako Unibertsitateko ikasleen graduko praktiken egungo egoera**

|  |  |  |  |  |  |  |
| --- | --- | --- | --- | --- | --- | --- |
|  | **Nafarroako Ospitalegunea** | **García Orcoyen Ospitalea** | **Reina Sofía Ospitalea** | **Oinarrizko osasun laguntza** | **Buru-osasuna** | **Guztira** |
| MEDIKU KOPURUA | 906 | 101 | 158 | 791 | 59 | **2.015** |
| Nafarroako Unibertsitateko graduko tutoreak | 638 | 64 | 0 | 112 | 15 | **829** |
| Hilabete bateko pasante-lanen guztizkoa, Nafarroako Unibertsitatea  | 909 | 38 | 2 | 201 | 36 | **1.186** |
| Ikasle-kopurua, aldi berean | 152 | 6 | 0 | 34 | 6 | **198** |
| **Pasante-lanetako hilabeteak/tutorea adierazlea** | **1,4** | **0,6** |  | **1,8** | **2,4** | **1,4** |
|  |  |  |  |  |  |  |
| **Graduko tutoreak diren medikuak (%)** | **% 70** | **% 63** | **% 0** | **% 14** | **% 25** | **% 41** |

Zentroen okupazioa ez da homogeneoa: batez ere, Nafarroako Ospitalegunea eta Iruñerriko oinarrizko osasun laguntzako zentroak betetzen dira.

Tutoreen kopuru eta ehuneko handiena Nafarroako Ospitalegunean dago. Zentro horretan, ospitale-tutore bakoitzak urtean 1,4 hilabeteko pasantia hartzen du bere gain.

Medikuntzako seigarren mailako ikasle guztiek hilabeteko errotazioa egiten dute oinarrizko osasun laguntzan; eremu horretan, gainera, tutoreen gaurko ehunekoa askoz txikiagoa da, eta, horrenbestez, ikasleen kontzentrazio handiena dagoen eremua da. Hori gorabehera, tutore bakoitzak urtero bere gain hartzen dituen pasantiak 1,8 baizik ez dira.

NUPeko ikasturte bakoitzean aurreikusitako ikasleen kopurua kontuan hartuta, eta kopuru horri, aurreikusten den bezala, eusten bazaio, ikasturte bakoitzean ikasleek osasun zentroetan eginen dituzten pasantiak urtean 420 gehiago izanen dira.

**NUPeko ikasleen guztizko kopurua eta eginen dituzten pasantiak**

(% 100 O-NOZen eginen dituzte)

|  |  |  |  |
| --- | --- | --- | --- |
|   | Ikasle kopurua | Urteko pasante-lanen kopurua | Pasante-lanen kopurua, guztira |
| 3. maila | 60 | 1 | 60 |
| 4. maila | 60 | 2 | 120 |
| 5. maila | 60 | 2 | 120 |
| 6. maila | 60 | 2 | 120 |
| **GUZTIRA** | **240** | **7** | **420** |

Nafarroako Unibertsitateko ikasleek gaur egun egiten dituzten pasantiak (1.186) eta NUPeko pasantia berriak (420) batuz gero, ondoriozta dezakegu urtean hilabeteko 1.606 pasantia beharko ditugula; hau da, urtean sei hilabetez aldi berean 268 ikasle egonen lirateke pasantiak egiten.

**Nafarroako Unibertsitateko eta NUPeko ikasleen graduko praktiketarako aurreikusitako egoera**

|  |  |  |  |  |  |  |
| --- | --- | --- | --- | --- | --- | --- |
|  | **Nafarroako Ospitalegunea** | **García Orcoyen Ospitalea** | **Reina Sofía Ospitalea** | **Oinarrizko osasun laguntza** | **Buru-osasuna** | **Guztira** |
| MEDIKU KOPURUA | 906 | 101 | 158 | 830 | 59 | **2.054** |
| NUPeko eta Nafarroako Unibertsitateko graduko tutoreak | 638 | 65 | 0 | 170 | 20 | **893** |
| Hilabete bateko pasante-lanen guztizkoa, NUP eta Nafarroako Unibertsitatea | 1.184 | 65 |   | 321 | 36 | **1.606** |
| Ikasle-kopurua, aldi berean | 197 | 11 | 0 | 54 | 6 | 268 |
| **Pasante-lanetako hilabeteak/tutorea adierazlea** | **1,9** | **1,0** |  | **1,9** | **1,8** | **1,8** |
|  |  |  |  |  |  |  |
| **Tutore diren medikuak (%)** | **% 70** | **% 64** | **% 0** | **% 20** | **% 34** | **% 43** |

Gaur egun zentroa libreki hautatzeko dagoen aukerari eutsita ere, tutore bakoitzaren pasantiaren batez bestekoa 1,4 hilabetetik, 1,9 hilabetera pasatuko litzateke tutore eta urte bakoitzeko.

Taulan, oinarrizko osasun laguntzako tutoreen aurreikuspena ahal den gutxiena aldatu da. Kontuan hartu da Oinarrizko Osasun Laguntzarako Estrategian plantillak doitzeko egin den aurreikuspena, bai eta oinarrizko osasun laguntzan tutoreen kopurua pixka bat handitzeko (% 20ra) aurreikuspen errealista ere.

Bestetik, gogorarazi behar dugu ezen, araudi indardunaren arabera eta Osasun Departamentuaren eta NUPen arteko hitzarmenaren indarrez —2016ko martxoaren 7an berritu zen— osasun sistema publikoaren laguntzarako egitura osoa Osasun Zientzietako ikasketa guztien irakaskuntza praktikoaren esku dagoela; uler daiteke, beraz, etorkizuneko Medikuntzako gradua ere horren barrenean dagoela.

Gainera, aintzat hartu beharra dago irakaskuntza-ahalmen handia dagoela bai eskualdeko ospitaleetan, bai osasun etxeen sarean ere; horietako askok berretsi dute irakaskuntza-eginkizuna garatzeko interesa dutela. Gure ustez, zentro horiek egin lezaketen eskaintza gehigarria, haien beharra izanez gero, ingurune egokiena izan daiteke medikuntzako fakultate bateko ikasleek eskatzen duten enbor-izaerako prestakuntza orokorrerako.

Irakaskuntza-ahalmen zabal hori erabili ahal izateko, nahikoa litzateke konponbide bat ematea ikasleen garraio-beharrei; hori, askotan, egingarria da erraz onar daitezkeen kostu batzuekin.

Bestetik, erizaintzako praktiketan, zeinetan jada bi fakultateak elkarrekin baitaude, lortzen da erantzunik onena ematea bi unibertsitateen beharrei; baina, zenbait postutarako lehia egonez gero, aplikatu izan den irizpide orokorra —eta guztiz onartuta dago— da lehentasuna Unibertsitate Publikoaren beharrei ematea.

Horrenbestez, tartea oso zabala da; hori dela eta, uste dugu Osasun Sistema Publikoak baduela modua NUPen sortuko liratekeen ikasleak (aurreikusita dauden dimentsioekin) praktikaldian hartzeko, praktikaldian ari diren ikasleen kopuruak gora eginen bailuke.

**Galdera: Praktikaldiak zentro pribatu batzuetara zabaltzeko aukera gogoan al darabilzue?**

Ez dago aurreikusita NUPeko Medikuntzako Graduko praktikaldiak zentro pribatuekin itundu behar izatea.

Hala eta guztiz ere, bai unibertsitate batek, bai besteak, ahalmena dute beste zentro batzuekin —publikoekin zein pribatuekin— itunak egiteko, ikasleei praktikaldiak bermatze aldera, *Unibertsitateak eta unibertsitate-zentroak sortu, aitortu, baimendu eta akreditatzeari buruzko* maiatzaren 29ko 420/2015 Errege Dekretuari jarraituz.

***3. artikulua.***

*Lehena.-Orobat unibertsitateak itunak egin ahalko ditu titulartasun pribatuko osasun erakundeekin, 1. artikuluan eta 1. oinarritik 6. oinarrira, 11., 12., 15., 17 eta 18. artikuluetan eta lehenengo xedapen gehigarrian adierazitakoari jarraituz. Nolanahi ere, erakundeak aurrez akreditazioa eduki beharko du, 3. oinarrian aipatutakoari jarraituz.*

***Galdera:* Beste espezialitate batzuetako BAME prestakuntza eskatu eta zabalduko al duzu, Lizarrako eta Tuterako ospitaleetan daudenez gain? Zein?**

BAME prestakuntza Reina Sofía eta García Orcoyen ospitaleetara zabaltzea eskatzeko aukerari dagokionez, erabaki horrek ez du inongo loturarik graduko praktikaldiak egiteko zentroek daukaten gaitasunarekin.

Gaur egun, Osasun, Kontsumo eta Gizarte Ongizate Ministerioan honako irakaskuntza unitate hauek daude akreditatzeko prozesuan —horren barrenean, Reina Sofía Ospitalea dago—, baina balorazioa emateko zain daude, eta ez da segurua Reina Sofia Ospitalea onartzea unitate horietan elkartutako zentro gisa:

* Obstetriziako eta Ginekologiako Profesional Anitzetako Irakaskuntza Unitatea
* Pediatriako Profesional Anitzetako Irakaskuntza Unitatea
* Erradiodiagnostikoko Irakaskuntza Unitatea (errotazio boluntarioa)
1. SSI/81/2017 Agindua, urtarrilaren 19koa, zeinaren bidez argitaratzen baita Osasun Sistema Nazionaleko Giza Baliabideen Batzordearen Erabakia, Osasun Zientzietako ikasleek eta egoiliarrek gaixoaren intimitaterako eskubidea segurtatzeko eta babesteko oinarrizko jarraibideak zehazten dituen protokoloa onesten duena.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko uztailaren 2an

Osasuneko kontseilaria: Fernando Dominguez Cunchillos [↑](#endnote-ref-1)